REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/325-16

23. decembar 2016. godine

B e o g r a d

ZAPISNIK

10. SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 22. DECEMBRA 2016. GODINE

 Sednica je počela u 9 časova i 30 minuta.

 Sednicom je predsedavala Snežana B. Petrović, predsednik Odbora.

 Pored predsednika, sednici su prisustvovali članovi Odbora: Jelena Mijatović, Snežana R. Petrović, Ivan Manojlović, Vladimir Marinković i Gorica Gajić.

 Sednici su prisustvovali zamenici članova Odbora: Maja Mačužić (zmenik člana Odbora Aleksandre Tomić), Stanislava Janošević (zamenik člana Odbora Dragomira Karića), Snežana Paunović (zamenik člana Odbora Novice Tončeva), Aleksandar Stevanović (zamenik člana Odbora Branislava Mihajlovića), Veroljub Stevanović (zamenik člana Odbora Dejana Nikolića) i Marija Jevđić (zamenik člana Odbora Vojislava Vujića).

 Sednici je prisustvovao i Milimir Vujadinović, zamenik prisutnog člana Odbora Jelene Mijatović.

 Sednici nisu prisustvovali članovi Odbora: Radmilo Kostić, Zoran Bojanić, Tomislav Ljubenović, Ivan Kostić i Zdravko Stanković, niti njihovi zamenici.

 Sednici su, na poziv predsednika, prisustvovali Zlatko Milikić, vršilac dužnosti pomoćnika ministra finansija, Sanja Stanković i Vesna Radivojević, samostalni savetnici u Ministarstvu finansija, poverenici Vlade i Lana Jovanović, viši savetnik u Komisiji za hartije od vrednosti.

 Na predlog predsednika, Odbor je većinom glasova utvrdio sledeći

D n e v n i r e d

1. Predlog zakona o izmenama i dopunama Zakona o preuzimanju akcionarskih društava, u načelu.

Prva tačka dnevnog reda – **Razmatranje Predloga zakona o izmenama i dopunama Zakona o preuzimanju akcionarskih društava, u načelu**

 Odbor je razmotrio Predlog zakona o izmenama i dopunama Zakona o preuzimanju akcionarskih društava u načelu i podneo Izveštaj Narodnoj skupštini.

 U uvodnim napomenama Zlatko Milikić, pomoćnik ministra finansija istakao je da je Predlog zakona o izmenama i dopunama Zakona o preuzimanju akcionarskih društava komplementaran sa Predlogom zakona o izmenama i dopunama Zakona o tržištu kapitala. Predlogom zakona Vlada želi da poboljša uslove na tržištu kapitala koje još uvek nije razvijeno, prvenstveno u cilju podizanja transparentnosti i efikasnosti tržišnog mehanizma, što će dovesti do porasta poverenja investitora i obima trgovanja akcijama. Uočen je porast broja špekulativnih radnji i mahinacija na tržištu kapitala, koje su posledica nedovoljne ili neadekvatne regulative. Do kraja 2018. godine pregovaračko Poglavlje 9 – Finansijske usluge uskladiti treba da se uskladi sa relevantnom regulativom EU. Vlada je, u saradnji sa Komisijom za hartije od vrednosti, odlučila da predloži transponovanje Direktive EU o sprečavanju zloupotreba na tržištu kapitala. U Predlogu zakona je izvršeno dodatno terminološko usklađivanje određenih pojmova sa Zakonom o privrednim društvima. Komisiji za hartije od vrednosti kao organu koji za svoj rad odgovara Narodnoj skupštini u interesu je da tržište kapitala funkcioniše što je moguće transparentnije i efikasnije i da se razvija.

 U raspravi u načelu je podržano usklađivanje različitih zakona sa evropskim direktivama, ali je ukazano da će proces donošenja ovog Predloga zakona na sednici Narodne skupštine biti u senci 26 drugih predloga zakona koji su na dnevnom redu i o kojima će se voditi zajednički načelni pretres, a koji su svi izuzetno važni. Saziv za današnju sednicu Narodne skupštine dostavljen je narodnim poslanicima prethodnog dana. Raspoloživo vreme za raspravu neće biti dovoljno da se obezbedi kvalitetna diskusija i kako bi svi narodni poslanici mogli kroz obrazloženje podnetih amandmana da daju predloge za poboljšanje teksta Predloga zakona.

 Izraženo je nezadovoljstvo zbog načina na koji predlozi zakona dolaze na dnevni red sednica Narodne skupštine i što narodni poslanici nemaju dovoljno vremena da pripreme amandmane. Radi ubrzanog otvaranja pregovaračkih poglavlja, zakoni se donose serijski i u žurbi.

 Izneto je i mišljenje da rasprava nije obesmišljena i da postoji određeno vreme za raspravu o predlozima zakona, ali se ono ne koristi za kvalitetnu raspravu.

 Odbor je, u skladu sa članom 155. stav 2. Poslovnika Narodne skupštine, odlučio većinom glasova da predloži Narodnoj skupštini da prihvati Predlog zakona o izmenama i dopunama Zakona o preuzimanju akcionarskih društava u načelu.

 U diskusiji su učestvovali Snežana B. Petrović, Aleksandar Stevanović, Gorica Gajić, Veroljub Stevanović i Zlatko Milikić.

 Za izvestioca Odbora na sednici Narodne skupštine određena je Snežana B. Petrović, predsednik Odbora.

 Sednica je zaključena u 9 časova i 45 minuta.

SEKRETAR PREDSEDNIK

 Snežana B. Petrović